મનોવિજ્ઞાન કહે છે કે કેટલીક વાર માણસો પોતાના સ્વજનની માન્દગીના પ્રસંગે પોતાની માન્દગી ભૂલી જાય છે અને એકદમ સાજા થઈ જાય છે ! તેમના અંતરમાં પોતાના સ્વજન પ્રત્યે સ્નેહ છે અને સ્નેહમાં ચમત્કાર કરવાની શક્તિ છે. એક વૃદ્ધ અશક્ત નારી પોતાના જકડાઈ ગયેલા હાથપગની પીડા ભૂલીને પોતાની પૌત્રી કે પ્રપૌત્રીને જોખમમાં મુકાયેલી જોઈને તેની મદદે પરિણામની પરવા કર્યા વિના દોડી જાય છે. મનોવિજ્ઞાન સાથે સાથે એવું પણ કહે છે કે કેટલાક માણસો પોતાના સ્વજનને માન્દગી આવેલી જોઈને તેમની સહાનુભૂતિમાં માંદા પડી જાય છે. આમ તો આ પ્રદર્શન ‘સહાનુભૂતિ’નું લાગે છે પણ ઊંડે ઊંડે માંદા માણસને મળતી ‘વી.આઈ.પી.’ ટ્રીટમેંટમાં ભાગીદાર થવાની તૃષ્ણા પણ હોઈ શકે.